Az előterjesztés célja a Gyöngyösi Sár-hegy természetvédelmi terület bővítése a természet védelméről szóló 1996. évi LIII. törvény (a továbbiakban: Tvt.) 22. § *a)* és *c)* pontja alapján, továbbá mind a már védett, mind az újonnan védetté nyilvánított természeti területre vonatkozó természetvédelmi kezelési terv miniszteri rendeletben történő kihirdetése a Tvt. 36. §-ának megfelelően.

A tervezett bővítés által az országos jelentőségű védett természeti terület kiterjedése 222,13 hektárral 411,43 hektárra növekszik. A Gyöngyösi Sár-hegy természetvédelmi terület bővítésének elsődleges célja a vele határos területeken lévő lejtőgyepek, erdőssztyeprétek, molyhos-tölgyes bokorerdők, mint élőhelyek, illetve az ott található természetes és közel természetes életközösségek hosszú távú megőrzése, fenntartása. A bővítési terület rendeltetése továbbá földtudományi, tájképi és kultúrtörténeti értékek megóvása.

A természetvédelmi kezelési tervek készítésére, készítőjére és tartalmára vonatkozó szabályokról szóló 3/2008. (II. 5.) KvVM rendeletben előírtak szerint előkészített, ennek keretében az érintettekkel – köztük a védett és a védelemre tervezett természeti területtel érintett önkormányzatokkal – területi szinten egyeztetett természetvédelmi kezelési terv kihirdetésével az érintettek számára áttekinthetőbbé, kiszámíthatóbbá válik a terület természetvédelmi kezelése, továbbá megalapozza, egyértelművé teszi a hatósági döntéseket. A természetvédelmi célú előírások jogszabályban történő kihirdetése hozzájárul a Gyöngyösi Sár-hegy, a Mátra déli oldala hegyvidéki és síkvidéki fajok által egyaránt reprezentált, jellegzetes élővilágának élőhelyéül szolgáló terület táji és természeti értékeinek, s ezáltal hazánk biológiai sokféleségének hatékony megőrzéséhez, fenntartásához.

A tervezet célja továbbá a Gyöngyösi Sár-hegy természetvédelmi terület *már jelenleg is védett részét érintően* a területi lehatárolás (helyrajziszám-lista) aktualizálása, amelyre Abasár és Pálosvörösmart községeket érintő közigazgatásihatár-változás miatt van szükség. A helyrajziszám-lista aktualizálása nem jár a védett természeti terület kiterjedésének megváltozásával.